ዝብል ሕቶ ዘልዕል ዶክተር ተኪኤ፡ ብቐንዱ ናብ ወጻኢ እትልእኾም ምህርታት ሕርሻ ኣብ ዕዳጋ ዓለም ዘለዎም ጠለብ ኣብዚ እቶ ዝብሃል ከም ዘይኮነ ይዛረብ። ብተወሳኺ ዓውዲ ማኑፋክቸሪንግ ዘተባብዕ ውጽኢት ብዘይምምጽኡ ኣታዊ ንግዲ እታ ሃገር ዝለዓለ ኮይኑ ሚዛን ንግዲ ክጎድል ገይሩ'ዩ። ተመን ገንዘብ'ውን ካብ ወጻኢ ዝኣትው ምህርታት ዋግኦም ብምውሳኽ እቲ ኣታዊ ንግዲ ንምትካእ እንተተሓሰበ'ውን፡ ብቐንዱ ካብ ወጻኢ ኣታዊ እትገብሮ ነዳዲ፣ መድሃኒትን መሰረታዊ ሸቐጣትን ስለ ዝኾነ ናህሪ ዋጋ እዞም ኣቑሑት ከቢድ ቅልውላው ከም ዘስዕብ ዶክተር ተኪኤ የረድእ። ምህርታት ናብ ወጻኢ ዝልእኹ ሰብ ሃብቲ ብምትብባዕ ዝርከብ ሸርፊ ወጻኢ ብምዕባይ እቲ ዘሎ ሕጽረት ምፍታሕ ከም ዝክኣል ተሓሲቡ'ኳ እንተነበረ፡ ዋጋ ንፍርያት ዝመጽኡ እታወታት ብምኽንያት ወሰኽ እቲ ተመን ኣጸጋሚ ከም ዝኾኖም እቶም ሰብ ሃብቲ ይዛረቡ። ካብዚ ብዝብገስ ብምኽንያት ምድኻም ብር እታዋት ብኽቡር ዋጋ ዓዲጎም እንተኣምጽኡ'ውን ዋጋ ምህርታቶም ስለ ዝንኪ ለኣኽቲ ከማርሩ ይስማዕ። መዐደጊ ካብ ወጻኢ ዝኣትው ኣቑሑት ብምውሳኽ እቲ ዘሎ ድልየት ክንኪ ንምግባር እንተተሓሰበ'ውን ኣብ ልዕሊ ኢትዮጵያ ካብ ወጻኢ እተእትዎም ምህርታት መሰረታዊ ሸቐጣት ወሰኽ ዋጋ ክህሉ ገይሩ'ዩ። ዓለምለኸ ትካላት ገንዘብ ብር ኢትዮጵያ: ልዕሊ እቲ ክህልዎ ዝግባእ ዓቕሚ ሒዙ'ዩ ኢሎም ምሕሳቦም ከምኡ'ውን ብር ክተዳኽም ጸቕጢ ምግባሮም "ናይ ርእዮተ ዓለም (ክልሰሓሳብ) ሕቶ'ዩ" ክብል ዶክተር ተኪኤ የረድእ። መፍትሒኡኸ?
